Людмилэ и къару къигъэхъуапIэр
ЗэфIэкI зиIэу республикэм ис бзылъхугъэ насыпыфIэхэм ящыщщ Урысей къэрал телерадиокомпанием и Къэбэрдей-Балъкъэр къудамэм и унафэщI Къэзанш Людмилэ.
Къэзанш Людмилэ ЦIыхур нысыпыфIэу къалъытэ зыпэрыт IэщIагъэр и гум, и псэм дыхьэмэ, абы дэрэжэгъуэ къритмэ. А лъэныкъуэмкIэ Къэзаншыр зи кIэн къикIахэм ящыщу жыпIэмэ, ущыуэнукъым.
Людмилэ республикэм и егъэджэныгъэ, хъыбарегъащIэ IэнатIэ зэхуэмыдэхэм Iутащ, дэтхэнэми ехъулIэныгъэ щиIэрэ и къалэнхэр пылъхьэншэу щигъэзащIэу. 1990 гъэм лэжьэн щыщIидзащ Налшык и курыт еджапIэ №20-м, урысыбзэмрэ урыс литературэмкIэ егъэджакIуэу. ИужькIэ «Адыгэ псалъэ» газетым и корреспонденту, егъэджэныгъэмрэ щIэныгъэмкIэ и къудамэм и унафэщIу лэжьащ. «Си бзэ, си псэ — си дуней» республикэпсо зэпеуэр зыублахэм яхэтащ.
2001 гъэм Людмилэ Урысей къэрал телерадиокомпанием и Къэбэрдей-Балъкъэр къудамэм ирагъэблэгъащ IуэхущIа-пIэм и щIалэгъуалэ редакцэм и унафэщIу лэжьэну, адэкIэ телевиденэм и хъыбарыщIэ IэнатIэм и шеф-редактор хъуащ. 2004 — 2006 гъэхэм Москва дэт «ВКТ» телекомпанием редактору щылэжьащ, 2005 гъэм щыщIэдзауэ ВГТРК-м и Къэбэрдей-Балъкъэр къудамэм и унафэщIым и къуэдзэу, 2009 гъэ лъандэрэ абы и унафэщIу мэлажьэ.
Къыхэгъэщыпхъэщ, унафэщI IэкIуэлъакIуэм, бзылъхугъэ гумызагъэм и лэжьыгъэм псом я щхьэу къыщилъытэр нэтынхэр щIэщыгъуэ ящищIурэ телевизореплъхэр къыдихьэхыныр зэрыарар. Телевиденэм къекIуалIэ щIалэхэмрэ хъы-джэбзхэмрэ я зэфIэкI къагъэлъэгъуэфынымкIэ Людмилэ ядоIэпыкъу, чэнджэщ щхьэпэхэр ярет.
И лэжьыгъэм щиIэ ехъулIэныгъэфIхэр къалъытэри, КъБР-м и Правительствэм, республикэм и Iэтащхьэм, УФ-м и Журналистхэм я зэгухьэныгъэм я фIыщIэ, щытхъу тхылъхэр мызэ-мытIэу къыхуагъэфэщащ.
— Узыпэрыт IэщIагъэр фIыуэ плъагъунырщ ехъулIэныгъэхэм я къежьапIэр. Журналист лэжьыгъэм пэсщIын зыри щыIэкъым. Нобэр къыздэсым фIыщIэ ин яхузощI си гъащIэм щыщ Iыхьэ хъуа журналистикэм сыхэзышауэ щыта цIыхухэм, — жеIэ Къэзанш Людмилэ. — Япэ лъэбакъуэхэр IэщIагъэм щыхэсча «Адыгэ псалъэ» газетым папщIэ «си дыщ жьантIэ» жызоIэ. Къыздэлэжьа псоми фIыщIэ ин яхузощI, я махуэ лъапIэмкIи цIыхубзхэм сохъуэхъу. Газетым и лэжьакIуэхэми, ар зи унагъуэ къихьэ дэтхэнэми насыпрэ гуфIэгъуэкIэ сахуоупсэ!
Лэжьыгъэм щимызакъуэу, унагъуэ насыпкIи Тхьэр зыхуэупсахэм ящыщщ Людмилэ. Абырэ и щхьэгъусэмрэ зы къуэрэ зыпхъурэ зэдапIащ, гъащIэ гъуэгу трагъэуващ. Ипхъу Оксанэ политтехнолог IэщIагъэм Москва щыхуеджащ, УФ-м и Къэрал Думэм и депутатым и дэIэпыкъуэгъуу мэлажьэ. «Россельхознадзор»-м и республикэ центрым и IэщIагъэлI нэхъыщхьэщ Ислъам. Оксани Ислъами я щIэныгъэм хагъахъуэ, тIури аспирантурэм щоджэ. Людмилэ зэрыжиIэмкIэ, гъащIэр къызэрыхуэупса тыгъэ нэхъыщхьэ дыдэр илъэсищ хъу и пхъурылъху гъэфIэн Даянэ цIыкIущ. И бынхэми и лэжьыгъэми гу ящихуэну Людмилэ дохъуэхъу.
ТЕКIУЖЬ Заретэ.
